Z A P I S N I K
14. sjednice Vijeća Mjesnog odbora Gračani,
održane 21. srpnja 2022.
u objektu MO Gračani, Isce 15, sa početkom u 18:30 sati


NAZOČNI ČLANOVI VIJEĆA: Mirjana Štengl, Tomislav Čegelj, Mladen Sabljić, Zdenka Novak, Luka Perić, Mirna Varga, Ines Udodovsky

OSTALI PRISUTNI: gđa Ištok, gosp. Kos
Predsjednica konstatira da imamo dovoljan broj članova za donošenje pravovaljanih odluka.


[bookmark: _Hlk109666144]DNEVNI RED

1. Usvajanje zapisnika 13. sjednice
2. Analiza učinjenog
3. Zahtjev za korištenje prostora
4. Tekuća problematika
5. Pitanja, prijedlozi i obavijesti

Prije usvajanja dnevnog reda predsjednica predlaže dopunu dnevnog reda. 
Pod točkom 4. rasprava o izlaznom stajalištu kod Mihaljevca, te zahtjev gđe Ištok vezano za asfaltiranje i postavljanje kanalizacije na odvojku na Šušnjevcu do 71 b.
Predsjednica daje na glasanje izmijenjeni dnevni red.
Izmijenjeni dnevni red jednoglasno usvojen.


Ad 1 Usvajanje zapisnika 13. sjednice MO Gračani

Zapisnik je jednoglasno usvojen.

Ad 2 Analiza učinjenog u prošlom periodu

Predsjednica iznosi svoje viđenje učinjenog u periodu od izbora do 21. srpnja 22., analizira suradnju sa gradskim tvrtkama, te konstatira da suradnja nije dobra, da gradske službe ne prate zahtjeve poslane mailom i usmenim telefonskim kontaktima kako bi se nagomilani problemi riješili, počevši od šahtova, košnje i uređenja zelenila pri čemu razne čestice pripadaju raznim subjektima od kojih su neki gradski, a neki samostalni, a s kojima grad više nema ugovore, pa na njih MO ne može utjecati. Zatim, čišćenje potoka, orezivanje zelenila uz prugu i kružnom toku kod žičare, čišćenje šume uz tramvajsku prugu i niz sličnih problema.
Čistoća zbog poznatih razloga nije bila u mogućnosti odraditi posao na zadovoljstvo građana, pa je MO bio suočen sa ogromnim nezadovoljstvom građana pri čemu je trebalo posebno urgirati jer je prijetila i prijeti zaraza, pojava komaraca, muha, štakora i drugih štetočina što direktno utječe na zdravlje građana.
Zrinjevac i pridružene gradske tvrtke u tom segmentu nisu na zadovoljavajući način radile svoj posao a iza svake košnje ostavili su pokošeno na trotoarima. 
HEP nije do današnjeg dana sanirao svu nastalu štetu nakon mijenjanja drvenih stupova.
Zagrebačke ceste nisu do današnjeg dana završile planirane radove, od krpanja rupa do zamjene šahtova i cijeli Gračani su jedna velika neuređena cjelina, pa zahtjevi za uspornicima, ogledalima i drugim popratnim sadržajima nisu provedeni.
Promet na Gračanskom Dolju još nije riješen pa su djeca ugrožena kao i odrasle osobe, čeka se konačno rješenje prometne situacije.
Zet nikako da prihvati zahtjeve građana vezano uz izlazno stajalište na Mihaljevcu, a informacija koju imamo je da niti tramvajska pruga Mihaljevac - Gračansko Dolje, niti stajališta nemaju uporabnu niti građevinsku dozvolu.
Ono što je pozitivno je da je komunikacija između predsjednice i novog direktora ZETa dala određene pozitivne pomake u dnevnoj liniji, ali ne i na noćnoj liniji broj 33 na kojoj će se intenzivno dalje raditi kako bi građani imali noćni mir zajamčen Ustavom RH.
VIO je naznačen kao poduzeće s kojim ima MO velikih problema, vrlo sporo reagira ili uopće ne reagira pa imamo otvorenih slučajeva iz 1987. te iz razdoblja od 2000 pa do danas tako da su građani nezadovoljni, muče se sa administracijom a po Ustavu svim građanima treba biti dostupna voda i kanalizacija. Gračani su izuzetno devastirani i nedovoljno se ulaže kako bi se zelenilo, šumske staze, dječja igrališta, prostor ispred i iza Tunela ponovno vratio u prvobitno stanje tim više što je izgradnja žičare u potpunosti devastirala donji dio Medvednice i učinila život stanovnicima otežanim.
Vijeće MO donijelo je odluku kojom se traži da svi projekti koji se već godinama prebacuju iz godine u godinu kao i prioriteti koji su navedeni u zapisniku 13. sjednice, a koji će biti nadopunjeni još na 15.oj sjednici vijeća MO, budu završeni ili barem započeti do završetka 2023. godine. Neki od njih su ;
· Dom zdravlja Gračani
· Vodovod i kanalizacija na svim evidentiranim lokacijama
· Vraćanje u prvobitno stanje svih uništenih dijelova nakon izgradnje žičare
· Uređenje i izgradnja okretišta Mihaljevac ( …jer je to ulaz u Sljeme )
· Predlažemo da se prostornim planom Mihaljevac vrati u sastav MO Gračani
· Izvidom na Gračanskoj od strane gosp. Ordulja i dobivenom promemorijom tražimo da se postave novi kvalitetniji šahtovi u čitavom prostoru Gračana
· [bookmark: _GoBack]Tražimo da mega ured, sektor za promet ispoštuje zahtjeve građana i MO o premještanju izlazne stanice, postavljanje linija vođenja za slijepe i slabovidne osobe, tražimo  novi uviđaje na terenu, jer su svi prijedlozi MO odbijeni.
· Čišćenje šume uz tramvajsku prugu i čišćenje kanala za oborinske vode uz tramvajsku prugu.
· Intenzivno zalaganje da se ukine noćna linija 33, a uspostavi autobusna noćna linija koja bi povezivala Mihaljevac i Markuševec, Gradonačelnik je obaviješten jer dopisom iz mega ureda je evidentno da je to u ingerenciji Gradonačelnika.
· Do kraja provesti asfalterski program na cijelom području Gračana.

Iz svega navedenog vijeće MO je konstatiralo da je područje Gračana zapostavljeno, da godinama raspolaže vrlo malim iznosom materijalnih sredstava, da tražimo veća ulaganja kontinuirano u sljedećem razdoblju do završetka mandata ovog MO. Nakon diskusije koja je bila otvorena, sadržajna, sa nizom konkretnih prijedloga, vijeće MO prihvatilo je ponuđenu analizu stanja u Gračanima.

Ad 3 Zahtjev za korištenje prostora 
Zahtjeve su podnijeli Domovinski pokret, HDZ i stranka 365. Zahtjevi su odobreni.



Ad 4 Tekuća problematika

Ad 4.1
Sjednici je prisustvovala gđa Ištok koja je u detalje iznijela svoj problem koji traje od 2016. (ur.broj dokumenta ćemo naknadno upisati ), a planom komunalnih akcija Vijeća GČ usvojen je 27. siječnja 2021., međutim  do danas nije realiziran.
Zaključak;  MO traži očitovanje nadležnih službi.

Ad 4.2
Izlazna stanica na Mihaljevcu ne zadovoljava potrebe građana, traži se od mega ureda, odsjek za promet da organizira treći uviđaj na terenu, što je već zatraženo te da usvoji da se postavi linije vodilice za slijepe osobe, da se izlazna stanica vrati na prijašnje mjesto ili da početna stanica za br. 15 bude i izlazna stanica, jer potrebe građana su prioritet.
Zapisnik sa drugog izvida je neprimjeren jer nije napisan u formi čitkosti pa se traži čitko napisan zapisnik poštujući uzuse pristojnog ponašanja i uvažavanja funkcija predsjednice MO i predsjednika vijeća GČ.
Gosp. Kos koji je prisustvovao sjednici dodatno je vijeće obavijestio da je dobio odgovor na peticiju građana iz 2019. godine vezano za izlaznu stanicu koju je potpisao gosp. Bilić 2022., ali to isto obrazloženje nije dobila aktualna predsjednica MO što je nedopustivo jer na taj način nema kontinuitet u problem tako da se ne može reagirati, jer nema svu potrebnu dokumentaciju. Stekli smo dojam da dobivanje parcijalnih dokumenata na razne strane i adrese ima za cilj nerješavanje ove problematike. Prema izjavi gosp. Kosa evidentno je da stajalište ne posjeduje niti uporabnu niti građevinsku dozvolu, da MUP nije dao suglasnost za označeni prijelaz i ZET nije dao suglasnost na prijedlog MO. Predsjednica MO bila je na tom uviđaju od 10.45 – 11.00 te u 15 min po drugi puta je iznijela prijedlog MO koji je suprotan ZET ovom, ali se ispričala jer je morala napustiti sastanak. Njeni navodi nisu niti spomenuti niti zapisani u zapisnik pa ispada da MO nije uopće dao drugačiji prijedlog. 
Zaključak; Traži se još jedan terenski izlazak u pokušaju da se nađe kompromisno rješenje.

Ad 5 Pitanja, prijedlozi i obavijesti

Vijećnica Varga ponovno upozorila da igralište iznad MO još uvijek nema postavljenu zaštitnu mrežu kao osiguranje za zaštitu djece.
Od 1.7. imamo novog domara pa molimo da do kraja 8. mjeseca on postavi „venecijanere„ na krovne prozore na sobama br. 4 i sobi u kojoj djeluje predsjednica MO.
To znači da tražimo da se iznađu dodatna sredstva za ovu potrebu.
Stigao je prijedlog građana u obliku peticije za uspostavu uspornika prometa na Gračanskoj cesti 225 kod Konzuma. Molimo da se zahtjev građana usvoji.
MO traži da ili prometna policija ili V postaja iz Bauerove ulice (ovisno o nadležnosti) pojačaju noćne patrole oko žičare, na kružnom toku, na etažama Meridijana gdje se nalazi Admiral Casino te na čitavom tom prostoru jer se ponovno svakodnevno pojavljuju isti problemi sa drskim vozačima što automobila što motora koji stvaraju nesnosnu buku na širem području Gračana, ne u jednoj ulici, ne dvije, nego u čitavom kvartu.







MO postavlja pitanje koje je inicirao vijećnik Perić;
molimo odgovor, tko čita zapisnike mjesnih odbora, osim, (naša pretpostavka) Gradski ured za mjesnu samoupravu i gradske četvrti Podsljeme te građani na službenim stranicama grada?


KLASA: 024-08/22-003/1461
URBROJ: 251-13-11-2-22-2
Zagreb, 21. srpnja 2022.



Završena sjednica u 20:00 sati


Zapisničar ;                                                            Predsjednica MO Gračani
Ines Udodovsky                                                     Mirjana Štengl






